Р Е П У Б Л И К А   Б Ъ Л Г А Р И Я
ЧЕТИРИДЕСЕТ И ВТОРО НАРОДНО СЪБРАНИЕ

Проект!

ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА СОБСТВЕНОСТТА И ПОЛЗВАНЕТО НА ЗЕМЕДЕЛСКИТЕ ЗЕМИ

(Обн., ДВ, бр. 17 от 1991 г.; попр., бр. 20 от 1991 г.; изм. и доп., бр. 74 от 1991 г., бр. 18, 28, 46 и 105 от 1992 г., бр. 48 от 1993 г.; Решение № 12 на Конституционния съд от 1993 г. – бр. 64 от 1993 г.; изм. и доп., бр. 83 от 1993 г., бр. 80 от 1994 г., бр. 45 и 57  от 1995 г.; Решения № 7 и 8 на Конституционния съд от 1995 г. – бр. 59 от 1995 г.; изм. и доп., бр. 79 от 1996 г.; Решение № 20 на Конституционния съд от 1996 г. – бр. 103 от 1996 г.; изм. и доп., бр. 104 от 1996 г.; Решение № 3 на Конституционния съд от 1997 г. – бр. 15 от 1997 г.; изм. и доп., бр. 62, 87, 98, 123 и 124 от 1997 г., бр. 36, 59, 88 и 133 от 1998 г., бр. 68 от 1999 г., бр. 34 и 106 от 2000 г., бр. 28, 47 и 99 от 2002 г., бр. 16 от 2003 г., бр. 36 и 38 от 2004 г., бр. 87 от 2005 г., бр. 17 и 30 от 2006 г., бр. 13, 24 и 59 от 2007 г., бр. 36 и 43 от 2008 г., бр. 6, 10, 19, 44, 94 и 99 от 2009 г., бр. 62 от 2010 г., бр. 8 и 39 от 2011 г., бр. 25 и 44 от 2012 г. и бр. 15 и 16 от 2013 г.)

§ 1. Създава се чл. 3в:
„Чл. 3в (1) Право на собственост върху земеделски земи и земи от горския фонд за земеделско ползване могат да придобиват физически и юридически лица, които са пребивавали непрекъснато или са установени в Република България повече от три години, непосредствено предхождащи годината на сключване на сделката.
(2) Юридическите лица, с регистрация по българското законодателство по-малко от три години, могат да придобиват право на собственост върху земеделски земи и земи от горския фонд за земеделско ползване, когато съдружниците в дружеството, членовете на сдружението или учредителите на акционерно дружество отговарят на изискванията по ал.1.
(3) При сключване на сделката за придобиване на право на собственост по ал.1, купувачите физически лица представят пред нотариуса декларация за произхода на средствата за придобиване на земята, а купувачите юридически лица представят пред нотариуса документ, доказващ произхода на средствата за придобиване на земята“.

§  2. В чл. 24а се правят следните изменения и допълнения:
1. В ал. 2 се създава т. 6:
„6. на собственици или ползватели на животновъдни обекти регистрирани в Системата за идентификация на животните и регистрация на животновъдните обекти на Българската агенция по безопасност на храните /БАБХ/ , когато земите са –пасища или ливади.”
2. В ал. 5 изречение първо след думата „пасищата” се добавя „по ал.6, т.4”.
3. В ал. 6:
а) създава се нова т. 4:
„4. на собственици или ползватели на животновъдни обекти регистрирани в Системата за идентификация на животните и регистрация на животновъдните обекти на БАБХ , когато земите са –пасища или ливади;“
б) досегашната т. 4 става т. 5.
	    
§  3. В чл. 37и се правят следните изменения и допълнения:
1. Алинеи 1 и 2 се изменят така:
„(1) Пасищата и ливадите от държавния поземлен фонд се отдават под наем или аренда по реда на чл. 24а, ал. 2, на собственици или ползватели на животновъдни обекти регистрирани в Системата за идентификация на животните и регистрация на животновъдните обекти на БАБХ в съответната или съседна област, пропорционално на броя и вида на регистрираните животни, по пазарна цена, при условия, определени в Правилника за прилагане на закона. Останалите свободни пасища и ливади се отдават чрез търг и на лица, които поемат задължение да ги поддържат в добро земеделско и екологично състояние.
(2) Договорът за наем или аренда за ползване на земите по ал. 1, се сключва за срок до 6 стопански години.“
2. Създава се нова ал. 3:
„(3) Пасищата и ливадите от общинския поземлен фонд се отдават под наем или аренда по реда на ал. 1 и 2.“
3. Досегашната ал. 3 става ал. 4.
4. Досегашната ал. 4 става ал. 5 и в нея в текста преди т. 1 думите „ал. 3“ се заменят с „ал. 4, т. 2“.
5. Досегашните ал. 5 и 6 се отменят.

§  4. В чл. 37к се правят следните изменения и допълнения:
1. Алинея 1 се отменя.
2. Алинея 2 се изменя така:
„(2) Приходите от наемните и арендни плащания за ползване на пасища и ливади от държавния поземлен фонд постъпват в бюджета на Министерството на земеделието и храните, а когато са от общинския поземлен фонд – в бюджета на съответната община.”

§  5. В чл. 37л се правят следните изменения и допълнения:
1. В ал. 1 след думата „държавния“ се добавя „и общинския“ и думите „по чл. 37и, ал. 5“ се заличават.
2. В ал. 2 в текста преди т. 1 думите „за индивидуално ползване“ се заменят с „по ал. 1“.

§  6. Член 37м се отменя.

§ 7. Член 37н се отменя.

§ 8. Член 37п се отменя.

§ 9. Член 37р се отменя.

§  10. В допълнителните разпоредби се правят следните изменения:
1. В § 2г:
а) алинея 1 става единствена и се изменя така:
"Пазарна цена" е цената за предходната година по договори за наем или аренда на имоти с подобни характеристики, намиращи се в съответното землище на отдавания под наем или под аренда имот.“.
б) алинеи 2 и 3 се отменят.
2. В § 2ж изречение четвърто се заличава. 

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 11. Недовършените производства по чл. 37и-37п до влизането в сила на този закон, се довършват по досегашния ред.

§ 12. В тримесечен срок от влизането в сила на този закон, Министерският съвет изменя в съответствие с него Правилника за прилагане на Закона за собствеността и ползването на земеделските земи. 

					Вносители:

М О Т И В И
към проекта на Закон за изменение и допълнение на 
Закона за собствеността и ползването на земеделските земи

С проекта на закона за изменение и допълнение на Закона за собствеността и ползването на земеделските земи  се предлагат следните изменения:
Регламентира се изискване собственост върху земеделски земи и земи от горския фонд за земеделско ползване да придобиват лица, които са пребивавали в страната за определен период от време. 
Предвиждат се изменения в реда и условията за отдаване под наем на пасищата и  ливадите от държавния и от общинския поземлени фондове. 
С изменения на закона от 2009 г. е въведен общ режим за ползването на държавните мери и пасища, като често от тях могат да се предоставят от министъра на земеделието и храните на общините (по тяхно искане - при необходимост). Тези земи, както и общинските мери и пасища се отдават под наем или аренда чрез търг или конкурс само на земеделски стопани, отглеждащи пасищни животни, а когато не са необходими за техните нужди, могат да се отдават под наем или аренда на лица, които поемат задължение да ги поддържат в добро земеделско и екологично състояние.
Мерите и пасищата от държавния поземлен фонд, които не са предоставени  за управление на общините, се отдават от министъра на земеделието и храните за ползване само по предназначение под наем или аренда - чрез търг, на лица, които са собственици на пасищни животни и/или на лица, които поемат задължението да ги поддържат в добро земеделско и екологично състояние. Право на участие в търга имат всички физически лица, еднолични търговци и юридически лица, които са регистрирани като земеделски производители и отговарят на изисквания, определени в Правилника за прилагане на Закона за собствеността и ползването на земеделските земи.
Като резултат от въведената процедура, голяма част от пасищата се печелят от лица, които не са собственици на регистрирани животни, но поемат задължението да ги поддържат в добро земеделско и екологично състояние, както и от лица, които притежават регистрирани животни, чиито брой не съответства на наетите от тях площи.
Предоставянето на мерите и пасищата по установения ред - чрез търг на предложилия най-висока цена участник, в много от случаите води до невъзможност местните животновъди, особено тези с малки и средни земеделски стопанства, да получат необходимите им пасища, респективно да ги ползват по предназначение за паша на животни.
Предлаганото изменение в закона цели пасищата и ливадите от държавния и общинския поземлени фондове да се отдават без търг на собственици или собственици или ползватели на животновъдни обекти регистрирани в Системата за идентификация на животните и регистрация на животновъдните обекти на БАБХ, пропорционално на техния брой и съобразно вида и местообитанието им. За да не се счита отдаването на пасищата и ливадите без търг и конкурс за държавна помощ, в законопроекта е предвидено то да се извършва по пазарни цени. С оглед поети ангажименти от собствениците на пасищни животни по програми за подпомагане с 5-годишен срок и предвид необходимото технологично време за обработване на документите, е предвидено увеличаване на срока, за който да се сключват договорите за наем или аренда с още 1 година, като максималният срок е определен на 6 стопански години.
Пасищата и  ливадите от ДПФ и ОПФ, които не са отдадени на животновъдите, ще могат да се предоставят чрез търг и на лица, които поемат задължението да ги поддържат в добро земеделско и екологично състояние. 
Разширява се дефиницията, определяща обхвата на масивите за ползване на земеделските земи, като отпаднат действащите към момента ограничения, т.е. в споразумения за ползване да могат да се включват всички земеделски земи, независимо от това дали са възстановени в съществуващи стари или в нови граници. 
	Предложеният проект няма да доведе до разходване на допълнителни средства от държавния бюджет.

						Вносители: